Venäläinen juristi Natalia Veselnitskaja on kertonut tarkkoja tietoja tapaamisestaan Donald Trumpin lähipiirin kanssa vuoden 2016 Yhdysvaltain vaalikampanjan aikana. Asiasta kertoo talousuutispalvelu Bloomberg (siirryt toiseen palveluun).

Veselnitskajan mukaan heinäkuun 9. päivän tapaamiseen osallistunut tuolloin presidenttiehdokas Donald Trumpin vanhin poika Donald Trump Jr. oli pyytänyt kirjallisia todisteita, jotka voisivat vahingoittaa demokraattiehdokas Hillary Clintonin kampanjaa.

Tapaamiseen osallistuivat Trump Jr.:n lisäksi Donald Trumpin vävy Jared Kushner sekä kampanjapäällikkö Paul Manafort.

Veselnitskaja oli saanut tapaamisen Trumpin lähipiirin kanssa kerrottuaan, että hänellä oli tietoja rikkaiden Ziffin veljesten antamasta jopa miljardin dollarin kampanja-avustuksesta Clintonille, joka olisi maksettu verot kiertäen. Veselnitskajalla ei kuitenkaan ollut tästä kirjallista materiaalia.

Juristin mukaan Trump Jr. oli luvannut, että jos republikaanit pääsevät valtaan, he voivat kumota ns. Magnitski-lain, joka rankaisi eräitä venäläisiä liikemiehiä. Lain nimi juonsi juurensa venäläisestä verovirkailijasta, joka kertoi saaneensa tietää Venäjän johdossa tapahtuneesta valtion varojen kavaltamisesta. Magnitski joutui vankilaan, missä hän kuoli vuonna 2009 ilmeisesti kidutettuna.

Veselnitskaja kertoi lehden haastattelussa olevansa valmis kertomaan tietonsa tapaamisesta Trumpin kampanjan Venäjä-yhteyksiä tutkiville komiteoille sillä ehdolla, että ne julkistetaan. Tähän eivät Yhdysvaltain viranomaiset ole suostuneet.

The New York Times -lehden (siirryt toiseen palveluun) mukaan Trump Jr. oli kertonut Venäjä-yhteyksiä tutkivalle senaatin komissiolle halunneensa tietoja, oliko Clinton sopiva presidentiksi. Tapaamisessa Veselnitskajan kanssa ei kuitenkaan saatu hyödyllisiä tietoja, hän kertoi.

Lähteet: AFP